Det blev nok for borgmester i Frederikshavn Kommune, Birgit Stenbak Hansen (S), da der onsdag aften endnu engang tikkede en negativ kommentar ind i hendes indbakke. Og det fik hende til at råbe op på Facebook. Det var en kommentar om, at: "Frederikshavn Kommune ikke laver miljøtilsyn, så hun (borgmesteren, red.) har nok fået en stor gave", der blev dråben for Birgit Stenbak Hansen. For som hun udtrykker det: - Der er så mange båtnakker, der bruger meget tid på at skrive noget så grimt om andre på sociale medier. Forkert sprogbrug Men det er dog ikke kun positive reaktioner, hun har fået på sit opråb. Tværtimod er der mange, der ikke bryder sig om sprogbruget fra en folkevalgt, der endda er borgmesteren i Frederikshavn Kommune, og mener, at hun selv falder i de negative tendenser på sociale medier med sit ordvalg. Især ordet båtnakker falder ikke i god jord blandt brugerne i kommentarsporet, og her er hun dog også klar over, at hun måske er kommet lidt galt afsted. Men hertil gør hun det klart: - Jeg præciserer, at det jo er fordi, at jeg tidligere er blevet kaldt feltmadras, rød luder, og at jeg tager imod julegaver for at undgå miljøtilsyn. Det var sådan set det, der var mit ærinde, forklarer hun. Bliver aldrig let Selve diskussionen om tonen på de sociale medier er ikke ny, og det er heller ikke første gang, at Birgit Stenbak Hansen må stå på mål for frustrationer fra borgere. Tidligere var det nemmere at lade kommentarene gå i glemmebogen, men med alderen, rutinen og udviklingen på de sociale medier, er det altså ikke lige så let for Birgit Stenbak Hansen at blive ved med. - Jeg bliver selv mere følsom overfor det og får hjertebanken. Før kunne jeg nærmest gå på vand. Og det kan godt være, at det nærmere siger noget om, at jeg bliver mere følsom i jobbet, men det kan også være, at tonen vitterligt bliver hårdere. Så jeg synes, det er slemt.

Referat:
Tonen på de sociale medier har fået stor kritik i mange år, og nu vælger en nordjysk borgmester at sige fra.